答蘇子由留贈
作者：孔武仲
朝代：宋

paragraphs: 西垣有古人，磔磔氣貌古。
落筆成文章，無可加損處。
策蹇得過門，殷勤相勞苦。
湛然神觀全，秀粹充眉宇。
語我春已闌，斯民望時雨。
宿麥正滿野，驕暘惡如虎。
雲師未灑澤，赤子將誰乳。
侍臣當憂國，密計應禆補。
又云好著書，安得一州去。
知公趣操異，不爲夸腰組。
衣錦若還鄉，亦當從幕府。